બાર-પંદર વર્ષથી શિક્ષિકા સાથે અનૈતિક સંબંધ બાદ વાજ આવી ગયેલા ગ્રાન્ટેડ શાળાના શિક્ષક અને અનઅધિકૃત રીતે બબ્બે ખાનગી શાળાનો સંચાલક બની ગયેલા શાંતિલાલ વિરડીયાએ તેણીની ઠંડા કલેજે હત્યા કરાવી હોવાનું ખુલતા શિક્ષક લોબી સ્તબ્ધ થઈ ગઈ છે. રાજકોટના ગાંધીગ્રામમાં આવેલી જીવનજ્યોત સ્કૂલના શિક્ષક અને માયાણીનગરમાં કર્મયોગી અને વંદેમાતરમ્ સ્કૂલના સંચાલક શાંતિલાલ વિરડીયાએ પોતાની જ શાળાની શિક્ષિકા હિના રાજેશ મહેતા નામના વિધવાને આઠમના દિવસે પોતાની સ્કૂલે બોલાવી સામે બેસાડી વાતોમાં રાખીને પ્રિપ્લાન પ્રમાણે પોતાના મિત્ર દ્વારા ગળાટૂંપો દઈને મોતને ઘાટ ઉતારવામાં આવી હતી. આ ઘટનાનો પર્દાફાશ થયા બાદ હાલમાં કારાવાસ ભોગવતા આ શિક્ષક સામે જિલ્લા શિક્ષણાધિકારી કચેરી દ્વારા હજુ સુધી કોઈ પગલાં લેવામાં આવ્યા નથી. સૂત્રોના જણાવ્યા પ્રમાણે આ શિક્ષક જે સ્કૂલમાં નોકરી કરતો હતો તેને ફરજ પર રાખનાર શાળા સંચાલક મંડળ દ્વારા તેની સામે પગલાં લેવામાં આવે તેવો નિયમ છે. જો મંડળ પગલાં ન લે તો ડીઈઓ તરફથી તેની સામે પૃચ્છા થઈ શકે છે. શુક્રવારે શાળાનું સત્તામંડળ ડીઈઓને મળ્યું હતું. તેમજ ચારિત્રમાં અધમ એવા આ શિક્ષક સામે પગલાં લેવા તજવીજ હાથ ધરી હતી. આ ઘટનામાં પોલીસ ફરિયાદ થઈ હોવાથી સત્તામંડળ સક્રિય થયું હતું.